รมว.ท่องเที่ยวฯให้การต้อนรับนักท่องเที่ยวต่างชาติคนที่ 39 ล้าน มั่นใจเป็นได้ตามเป้าหมาย
รมว.ท่องเที่ยวฯให้การต้อนรับนักท่องเที่ยวต่างชาติคนที่ 39 ล้าน มั่นใจเป็นได้ตามเป้าหมาย นายพิพัฒน์  รัชกิจประการ  รัฐมนตรีว่าการกระทรวงการท่องเที่ยวและกีฬา ให้การต้อนรับ Mrs. Anna Pavlovskaya (นางอันนา ปาฟโลฟสกายา) อายุ 44 ปี ชาวรัสเซีย พร้อมครอบครัว ซึ่งเป็นนักท่องเที่ยวคนที่ 39 ล้าน ที่เดินทางเข้ามาท่องเที่ยวในประเทศไทย ณ อาคารผู้โดยสารขาเข้า ชั้น 2 ท่าอากาศยานสุวรรณภูมิ ในกิจกรรม “Thailand’s Luckiest Visitor, the Amazing Smashing Success” พร้อมมอบเสื้อ Luckiest Visitor  ประกาศนียบัตร  รางวัลบัตรโดยสารเครื่องบินจำนวน 2 ที่นั่ง และแพ็กเกจที่พักโรงแรม 4-5 ดาวในประเทศไทยจำนวน 5 คืนให้แก่นักท่องเที่ยว รัฐมนตรีว่าการกระทรวงการท่องเที่ยวและกีฬา กล่าวว่า กระทรวงฯ และการท่องเที่ยวแห่งประเทศไทย (ททท.) มีความยินดีที่ได้ต้อนรับนักท่องเที่ยว ซึ่งนายกรัฐมนตรี กำชับให้ทุกภาคส่วนร่วมกันเป็นเจ้าบ้านที่ดี ในการดูแลนักท่องเที่ยว ทั้งการดูแลความปลอดภัยและความเท่าเทียบ เพื่อสร้างความประทับใจให้เกิดการบอกต่อและเดินทางกลับมาท่องเที่ยวประเทศไทยอีกครั้ง  ทั้งนี้ คาดว่าวันที 31 ธันวาคมนี้จะมีนักท่องเที่ยวต่างชาติเดินทางเข้ามาท่องเที่ยวในประเทศไทยเป็นไปตามเป้าหมายที่ตั้งไว้ 39.6-39.8 ล้านคน เพราะจากการติดตามสถานการณ์ในช่วงที่ผ่าน พบว่ามีนักท่องเที่ยวเดินทางเข้าประเทศไทยผ่านสนามบินสุวรรณภูมิเฉลี่ยน 1.4 แสนคนต่อวัน ซึ่งแสดงให้เห็นว่าประเทศไทยยังเป็นจุดหมายปลายทางของนักท่องเที่ยว        สำหรับเป้าหมายจำนวนนักท่องเที่ยวตลอดปี 2562  คั้งเป้าตลาดต่างประเทศ จะมีนักท่องเที่ยว เติบโตร้อยละ 4 สร้างรายได้ 1.96 ล้านล้านบาท ขยายตัวร้อยละ 4 ในส่วนเป้าหมายตลาดในประเทศจำนวน  167 ล้าน-ครั้ง เติบโตร้อยละ 1 สร้างรายได้ 1.10 ล้านล้านบาท ขยายตัวร้อยละ 3  รวมรายได้ตลอดปีอยู่ที่  3.06 ล้านล้านบาทขยายตัวร้อยละ 4